D' WWE ois soiche gibts schã ziemlich lãng (seid 1952) owa da echte Aufstieg is erst kema, wia da Vince McMahon vo seim Våta 1980 de Titan Sport Inc. und 1982 a dé CWC okauft hod und da Vince McMahon dãn a WWE (damois nu WWF) Chef woan is. Måßgeblich zum Aufbau vom Wrestling hod da Hulk Hogan beitrogn, dea de WWE mid seina Ausstråhlung und seim Gimmick bóid national und dãn späda intanational bekãnt gmochd hod. Vo 1993 bis 1995 wår d' WWE in ana Krise wegn an Steroidn Skandal, damois wår d'WWE fåst Bankrott gãnga und da McMahon hod si ois sofoatige Notmaßnahme dazua èntschlossn de Gehälta vo de Wrestlingstars um bis zu 40% z' varingan, des ham se owa vü Wrestla ned gfoin lossn und san zua WCW gwechslt. De WCW wor dãn bis zum End vo de 90er Jåhr da Hauptkonkurrent vo da WWE und hod de Liga zu dem Zeitpunkt in de TV Ratings (Eischoitquotn) üwahoit, trotzdem hod de Liga duach a foische Backstagepolitik wegn Bankrott zuaspean miassn und is dãn vo da WWE aufkauft woan. A aundara owa néd so eansta Gegna wor de ECW, de oba ebenfalls Bankrott wår und 2006 vo da WWE wiedabelebt woan is. Danoch hods fåst a WWE Monopol gém, wei koa Wrestlingliga (wia zB. Ring of Honor) da WWE Konkurrenz mocha hod kina. Seid a påår Jåhr kimmt owa TNA Wrestling mit ehemålige WWE und WCW Superstars wie an Kurt Angle an Kevin Nash an Sting oda an Booker T oiwei bessa daher und måcht da WWE lãngsam ernsthåft a Konkurrenz.